**Тэма: І так памёр Закон стары. І так стаў новы Закон**

**(урок па казцы Уладзіміра Караткевіча “Нямоглы бацька”, 5 клас)**

**Мэты:** спрыяць спасціжэнню вучнямі ідэі твора, маральнай высновы казкі; характарызаваць герояў паводле іх паводзін і ўчынкаў; развіваць камунікатыўныя здольнасці вучняў, чытацкія ўменні; далучыць вучняў да маральна-этычных праблем сучаснасці, дапамагчы ўсведамленню свайго месца ў жыцці і лёсе пакаленняў; размяжоўваць і ацэньваць дабро і зло.

**Абсталяванне:** мультымедыйная прэзентацыя, фотавыстава, выстава малюнкаў.

**Эпіграф:** “Шануйце дабрыню, хай і слабую. Шануйце мудрасць, хай сабе нямоглую. Насіце на руках бацькоў…” (Уладзімір Караткевіч).

**Ход урока**

1. **Арганізацыйны момант.**  *(1 слайд)*
2. **Актуалізацыя.** Гульня-размінка (для стварэння добразычлівага настрою). Калі вы згаджаецеся з прыведзенымі мною словамі, то, калі ласка, прыўстаньце з месца:

* Я сёння раніцай у школу ішла пешшу.
* Я люблю чытаць казкі.
* Мне спадабалася казка “Нямоглы бацька”.
* Я люблю сваіх бацькоў.
* Я стараюся дапамагаць сваім бацькам.

1. **Уступнае слова настаўніка.**

Нездарма мы пачалі сённяшні наш урок з пытанняў пра бацькоў. Звярніце ўвагу на выставу, якую мы падрыхтавалі разам з вамі. Скажыце, калі ласка, каму прысвечана наша выстава? (Бабулям, дзядулям, бацькам.) А як адным словам можна назваць нашых родных, якія нарадзіліся і жылі да нас? (*Продкі*).

Так, у кожнага з нас ёсць свае папярэднікі, свае продкі. Інакш кажучы, кожны з нас мае свой радавод. Паслухайце верш Яўгена Пясецкага “Мой радавод”:

Каб калыскі сваёй не забыцца,

Каб не счэзнуць сярод нягод,

Прахалодай спрадвечнай крыніцы

Наталі мяне, мой радавод…

У валошках, якім не выцвісці,

Ў вольных спевах вясновых чарод,

Ў божай міласці, ў людской шчырасці

Будзе доўжыцца мой радавод. *(2 слайд)*

* Пра каго ўспамінае аўтар у гэтым вершы? (*Пра сваіх продкаў*).
* Чаго больш за ўсё жадаецца паэту? (*Каб доўжыўся яго род на зямлі продкаў*).

Частачку свайго радаводу вы прынеслі сёння на ўрок. На малюнках і фотаздымках мы бачым вашых родных. Такое ўражанне, быццам з намі на ўроку сёння прысутнічаюць вашы самыя блізкія людзі. Кожны з вас, напэўна, можа сказаць словы падзякі сваім родным. Скажыце, калі ласка, за што вы можаце падзякаваць сваім бацькам, бабулям і дзядулям. А як мы павінны адносіцца да сваіх родных?

*(3 слайд)* Звярніце ўвагу на экран. Эпіграфам нашага ўрока з’яўляюцца наступныя словы: “Шануйце дабрыню, хай і слабую. Шануйце мудрасць, хай сабе нямоглую. Насіце на руках бацькоў…”. З якога твора ўзяты гэтыя радкі? (*З казкі Уладзіміра Караткевіча “Нямоглы бацька”).*

1. **Вызначэнне тэмы і мэты ўрока.**

Са зместам гэтай казкі мы пазнаёміліся на мінулым уроку. А вось чым мы сёння будзем займацца, зараз з вамі разам і вызначым.

*(4 слайд)* У якасці тэмы ўрока мы возьмем радкі з тэксту казкі: “І так памёр Закон стары. І так стаў новы Закон”. Запішыце тэму ўрока ў літаратурныя сшыткі. Як вы думаеце, аб чым мы з вамі будзем весці гутарку сёння? (*Мы будзем гаварыць аб тым, што гэта за стары Закон, які Закон прыйшоў яму на змену, дадзім характарыстыку героям, вызначым, чаму вучыць нас казка). (5 слайд)*

1. **Аналіз казкі.**

Дома вам трэба было яшчэ раз уважліва перачытаць змест казкі, вызначыць часткі згодна складзенаму на мінулым уроку плану і пераказваць казку. Наколькі вы былі ўважлівымі пры выкананні гэтага задання, мы зараз высветлім.

Першае заданне

Перад вамі на сталах карткі з урыўкамі з тэксту. Прапаную вам узнавіць у памяці гэтыя радкі і ўставіць прапушчаныя словы. *(6 слайд)*

*Быў калісьці – так даўно, што Месяц толькі-толькі яшчэ з’явіўся на нашым небе. – у людзей на зямлі такі . . . звычай: не карміць старых бацькоў.*

*. . . былі людзі.*

*(У тэксце прапушчаны словы “паганы”, “дзікія”).*

Другое заданне

“Паганы” быў Закон. А што такое закон? (Слова вучням, якія рыхтавалі тлумачэнні незразумелых слоў. *Закон – агульнапрынятае правіла, тое, што прызнаецца абавязковым)*.

* Дык які ж быў закон у тых дзікіх людзей? Раскажыце, калі ласка, што ж гэта быў за Закон, у чым была яго сутнасць.

*Дзікія былі людзі. Дзікія-найдзікія. Аж цяпер сорамна ўспамінаць пра іх, такія дзікія. Як убачаць, што маці або бацька больш ахвотна на сонейку грэецца, чым косіць ці жне, дык адразу завозяць іх на калёсах або на санях у глухі лес, пакідаюць трохі ежы і едуць дахаты. А калі тыя хлеб з’ядуць, то або памруць з голаду, або застынуць, або дзікая зверына іх разарве.*

*Такі быў закон.*

* Як гэты закон называе аўтар? (закон карысці)
* Што такое карысць? (Слова вучням. *Карысць – добры рэзультат, дадатны вынік, выгада; польза, нажива*).
* Чаму гэты Закон так назвалі?

Трэцяе заданне

І сапраўды, закон быў “паганы”. Падбярыце, калі ласка, да прыметніка “паганы” блізкія па значэнні словы. Як яшчэ можна назваць гэты закон? *(Паганы, дзікі, жорсткі, бязлітасны, нялюдскі і інш.)*

Чацвёртае заданне

А як жа развіваліся падзеі далей? Зараз мы і праверым, як вы гэта ведаеце. Перад вамі на картках складзены план, але пункты яго пераблытаны. Вам неабходна аднавіць паслядоўнасць усіх пунктаў плана. (Вучні працуюць ў парах, а пасля звяраюцца з правільным адказам на слайдзе). *(7 слайд)*

|  |  |
| --- | --- |
| 1 | Закон карысці |
| 5 | Парады нямоглага бацькі |
| 6 | Велікан |
| 7 | Новы Закон |
| 2 | Спрэчка Пятра і Гната |
| 3 | “Прыняў іх чорны лістападаўскі лес” |
| 4 | “Гарыць агонь у лесе” |

Пятае заданне

Паганы, дзікі, жорсткі Закон выпрабоўвае герояў казкі. Паслухайце радкі з тэксту, пазнайце і назавіце героя, растлумачце, як гэтыя радкі характарызуюць герояў і іх адносіны да старога Закона. *(8, 9, 10 слайды)*

1. *“Няма чаго ў рот валачы, калі барану валачыць не можаш”. (Гнат)*
2. *“- Ты чаго гудзіш, як свіння?.. Чаго так пільна хочаш? Крыві чужой?” (Пятро)*
3. *“І мы ўсе, хто на парозе, - перад дарогаю ў лес – вырашылі патаемна: лепей ужо там легчы, чым ад сваіх…” (Бацька)*

Шостае заданне

Пра каго з герояў казкі Уладзімір Караткевіч сказаў: “…Як воўк за падлу, болей іншых трымаўся ён за Закон”? *(Пра Гната).*

А хто быў супраць закона? *(Пятро).*

Знайдзіце ў тэксце і прачытайце па асобах спрэчку Пятра і Гната (ст. 91).

Сёмае заданне

І прыйшлося Пятру завезці бацьку ў лес. Звярніце ўвагу на экран. *(11 слайд)* На ім вы бачыце ілюстрацыю да казкі. Уважліва разгледзьце яе і скажыце, ці перадаў мастак вобраз нямоглага чалавека. Па чым вы можаце пра гэта меркаваць? *(Чалавек ледзьве сядзіць на возе, схуднелы, твар маршчыністы.)*

У адрозненне ад мастака, пісьменнік малюе свае карціны словамі. Як жа аўтар апісвае знешні выгляд бацькі? Знайдзіце і зачытайце радкі з тэксту (ст. 90).

1. **Фізкультхвілінка.**

Мы пабачылі, як намаляваў нямоглага чалавека мастак, як апісаў пісьменнік. Цяпер прапаную вам таксама перадаць вобраз нямоглага чалавека, толькі пры дапамозе рухаў. А каб мы маглі з вамі ўбачыць розніцу паміж нямоглым і моцным чалавекам, вы будзеце паказваць дзеянні так, як бы іх мог выканаць бацька, а як Пятро.

* *Узяў бацька сякеру і пайшоў у лес.*
* *Побач з ім, ускінуўшы сякеру на плячо, ішоў Пятро.*
* *Узяў бацька сякеру і пачаў секчы дрэва.*
* *І Пятро зрабіў тое ж.*
* *Пачаў бацька секчы, стаміўся, спыніўся, уздыхнуў.*
* *А Пятро ўсё сячэ, спыніўся на імгненне, выцер пот з ілба, азірнуўся навокал, убачыў, што бацька стаміўся, і вырашылі яны адпачыць.*

Сядайце, калі ласка. Скажыце, каму было лягчэй працаваць. Які мы можам зрабіць з гэтага вывад? *(Трэба дапамагаць старэйшым у працы).*

Восьмае заданне

Праца па радах.

*(12 слайд)* З пералічаных рыс характару выберыце тыя, якія характарызуюць: 1 рад – бацьку, 2 рад – Пятра, 3 рад – Гната. Запішыце адказы ў літаратурныя сшыткі.

*Добры, злосны, разумны, грубы, смелы, жорсткі, крыклівы, мудры, міласэрны, уважлівы, бессардэчны, літасцівы, рашучы. (На слайдзе даецца тлумачэнне цяжкіх слоў: жорсткі – крайне суровы, неміласэрны; літасцівы – лобры, велікадушны).*

* Вы адзначылі, што бацька быў мудры, разумны. У чым і як дапамагла бацькава мудрасць? Успомніце і раскажыце, якія парады ён даваў. *( 1) зняць салому са стрэх, абмалаціць, сакрэтам з суседзямі падзяліцца; 2) сабраць сірот і адпраўляць іх плакаць пад асіну, на якой жыў велікан).*

Дзявятае заданне

Парады бацькі дапамаглі людзям выжыць. Але людзі здагадаліся, што не сваім розумам рабіў Пятро ўсё гэта. Якія ж мудрыя словы сказаў сын у апраўданне перад грамадой? Знайдзіце і зачытайце іх на ст. 98. Як вы разумееце іх сэнс?

*Жылі сілай, а розум забівалі. Жылі сённяшняй карысцю. Знішчалі “ўчора” і таму не мелі права на “заўтра”.*

* Што такое “ўчора”? (*Старыя, мудрыя людзі).*
* Што такое “заўтра”? *(Дзеці).*
* Калі знішчаць бацькоў, саму мудрасць, што ж застанецца дзецям?

Дзясятае заданне

Назавіце прыказкі, якія адпавядаюць тэме твора. *(Хто бацькоў не шануе, той сабе такую долю рыхтуе; Шануй бацьку з маткай, другіх не знойдзеш; Старасць не радасць; Хто бацьку і маці зневажае, той дабра не знае, як ты шануеш сваіх бацькоў, так і цябе будуць шанаваць твае дзеці; Добрыя дзеці бацьку і маці – апора ў хаце і інш.)*

Дванаццатае заданне

А зараз паслухайце прытчу “Паважай бацьку свайго” і адкажыце, якім чынам яна звязана з тэмай нашага ўрока?

*Жыў аднойчы вельмі стары чалавек. Вочы яго амаль аслеплі, пагоршыўся слых, і рукі дрыжалі. Ён амаль не мог трымаць лыжку і ў час яды часта разліваў суп. Яго родны сын і яго маладая жонка пачалі ў час яды садзіць старога за печку, ежу яму падавалі ў старой талерцы. Адтуль стары сумна глядзеў на стол, і вочы яго станавіліся вільготнымі. Аднойчы рукі яго так дрыжалі, што ён не змог утрымаць талерку і тая разбілася. Маладая гаспадыня пачала сварыцца на старога. А той толькі цяжка ўздыхнуў. Тады сын з нявесткай купілі старому драўляную – самую танную з тых, што знайшлі – міску. Цяпер ён павінен быў есці з яе.*

*Аднойчы, калі маладыя бацькі сядзелі за сталом, у пакой увайшоў іх пяцігадовы сын з кавалкам дрэва ў руках.*

*-Што ты будзеш рабіць з гэтым паленам? – спытаў бацька.*

*-Драўляную міску, - адказаў малы. – З яе тата з мамай будуць есці, калі я вырасту.*

- Якім чынам прытча звязана з тэмай нашага ўрока?

- Чаму вучыць гэта прытча?

1. **Падвядзенне вынікаў урока.**

Казка заканчваецца словамі: “І так памёр Закон стары. І так стаў новы Закон”. Пры дапамозе дзеясловаў, якія вы бачыце на слайдзе, складзіце пункты новага Закона. *( 13 слайд)*

Паважайце…

Цаніце…

Беражыце…

Дапамагайце…

* Гавораць, што“Казка – добрая падказка”? *(14 слайд)* Якую падказку робіць нам Уладзімір Караткевіч, чаму вучыць? *(Трэба шанаваць сваіх бацькоў, берагчы іх, быць добрымі, чулымі, міласэрнымі).*
* Звярніце ўвагу на на словы Уладзіміра Караткевіча, якія ў нас былі ўзяты ў якасці эпіграфа: “Шануйце дабрыню, хай і слабую. Шануйце мудрасць, хай сабе нямоглую. Насіце на руках бацькоў”. *(15 слайд)* Ці раскрываюць гэтыя радкі галоўную думку тэксту? Ці згодны вы з гэтымі словамі?

1. **Рэфлексія.**

А зараз давайце выкажам пажаданні сваім бацькам. Напішыце іх на папяровых сардэчках. Перадайце сёння гэтыя пажаданні сваім блізкім і не забывайцеся, чаму сёння навучыліся на ўроку.

*(16 слайд)*

Павагай да людзей і ў дзень будзённы,

І ў святы хай напоўніцца твой дом.

Тады парог не пераступяць беды,

Сяброўскіх рук адчуеш ты цяпло,

Жыві, твары і мудрасць продкаў ведай:

Пасей дабро – тады пажнеш дабро.

1. **Выстаўленне адзнак.**
2. **Дамашняе заданне.** *(17 слайд)*
3. Вусны пераказ казкі (5 – 6 балаў).
4. Намаляваць словамі вобраз аднага з герояў (7 – 8 балаў).
5. Прыдумаць працяг казкі пра далейшае жыццё Гната ці напісаць міні-сачыненне “Мая бабуля” або “Мой дзядуля” (9 – 10).

*(18 слайд)*